text: Bilist kørte 195 km/t på landevej
  28 september 2017 kl. 12.36
  126 bilister kørte for hurtigt under en hastighedskontrol onsdag ved Ødsted vest for Vejle.
  En bilist trådte i går så hårdt på speederen ved Østed, at kørekortet nu ryger sig en tur.
  Med en fart på 195 km/t på Ammitsbølvej, hvor den højst tilladte hastighed er 80 km/t, overskred bilisten fartgrænsen med mere end 100 pct., oplyser Sydøstjyllands Politi.
  Det udløser udover en ubetinget frakendelse af kørekortet samtidig en bøde på 9.500 kr.
  Yderligere 125 bilister kan se frem til en bøde for at køre for hurtigt på vejen mellem kl. 15.00 og 21.00, hvor hastighedskontrollen var stillet op. 14 af dem fik også et klip i kørekortet. Et klip udløses, når farten er mere end 30 pct højere end det tilladte - her 105 km/t.
  